Skrikkeldag – Vuurslag
Vuurslag	Algemeen	 Februarie 29, 2012 1 Minute
'n Dag soos vandag gebeur net elke vier jaar, 'n skrikkeljaar. Volgens die slim mense is een volle jaar mos 365 en 'n kwart dae lank. Maar hoe kry jy dan nou 'n kwart van een dag in die jaar in? Toe kom hulle met 'n slim plan. Kom ons stel 'n skrikkeljaar in elke vier jaar en sit dan een dag meer op die kalender. HIerdie spesiale dag word toe aan Februarie toegeken, die arme stiefkind van die jaar. Terwyl ander maande met 31 en 30 jaar spog, moes hy maar met 28 dae klaarkom. In hierdie spesiale skrikkeljaar kry hy darem 29 dae.
Volgens oorgelewerde legende mag die vrouens glo die een vir wie hulle lief is op hierdie skrikkeldag vra om te trou. Die arme manne wat hierdie eer te beurt val moenie te groot skrik nie.
Baie geluk ook aan diegene van julle wat vandag julle verjaarsdag waarlik op julle geboortedag kan vier en nie hoef te kies of julle 28 Februrarie of 1 Maart wil verjaar nie. Mag dit vir julle 'n wonderlike dag en 'n geseënde vier jaar wees.